Pracovný dokument útvarov Komisie - Sprievodný dokument Návrh nariadenie Rady o zavedení, prevádzke a riadení komunikačnej infraštruktúry pre prostredie Schengenského informačného systému (SIS) - Návrh rozhodnutie Rady o zavedení, prevádzke a riadení komunikačnej infraštruktúry pre prostredie Schengenského informačného systému (SIS) - Zhrnutie hodnotenia vplyvu {KOM(2007) 306 v konečnom znení} {KOM(2007) 311 v konečnom znení} {SEK(2007) 809} /* SEK/2007/0810 v konečnom znení */





[pic] | KOMISIA EURÓPSKYCH SPOLOČENSTIEV | Brusel, 11.6.2007 SEK(2007) 810 PRACOVNÝ DOKUMENT ÚTVAROV KOMISIE S prievodný dokument Návrh NARIADENIE RADY o zavedení, prevádzke a riadení komunikačnej infraštruktúry pre prostredie Schengenského informačného systému (SIS) Návrh ROZHODNUTIE RADY o zavedení, prevádzke a riadení komunikačnej infraštruktúry pre prostredie Schengenského informačného systému (SIS) Zhrnutie hodnotenia vplyvu {KOM(2007) 306 v konečnom znení}{KOM(2007) 311 v konečnom znení}{SEK(2007) 809} Glosár a skratky - Členské štáty : členské štáty, ktoré sa zúčastňujú na SIS 1 +, pokiaľ nie je stanovené inak - SIS : Schengenský informačný systém - SIS 1+ : aktuálna verzia Schengenského informačného systému - SIS II: druhá generácia Schengenského informačného systému - SISNET : aktuálna verzia komunikačnej infraštruktúry schengenského prostredia - s-TESTA : zabezpečené transeurópske telematické služby medzi orgánmi verejnej správy – dodanie zabezpečenej súkromnej komunikačnej infraštruktúry poskytnutej na základe rámcovej dohody uzatvorenej Komisiou v jej mene a v zastúpení Rady, Europolu a Európskej železničnej agentúry. - C.SIS : technická podporná jednotka SIS - SIRENE : dvojstranná alebo mnohostranná výmena doplňujúcich informácií, ktorá je potrebná na vykonanie niektorých ustanovení Schengenského dohovoru. Zhrnutie 1. VYMEDZENIE PROBLEMATIKY Systémy SIS 1+ a SIRENE v súčasnosti fungujú v rámci komunikačnej siete SISNET. Platnú zmluvu pre služby tejto siete SISNET spravuje v zastúpení členských štátov zástupca generálneho tajomníka Rady a spoločne ju financujú členské štáty. Komisia bola informovaná, že platnosť tejto zmluvy sa skončí 13. novembra 2008. Na druhej strane začiatok prevádzky SIS II, ktorý má nahradiť SIS 1+, je pre členské štáty využívajúce SIS 1+ naplánovaný na 17. decembra 2008. Je preto potrebné prijať opatrenie na zabezpečenie služby siete pre SIS 1+ medzi 13. novembrom 2008 a dňom začatia prevádzky SIS II (17. december 2008). Schengenská oblasť voľného pohybu bez hraničných kontrol je závislá na trvalej a zabezpečenej prevádzke komunikačnej siete pre Schengenský informačný systém a systém na výmenu informácií SIRENE. Rada vo februári 2007 rozhodla, že zástupca generálneho tajomníka Rady by mal v zastúpení príslušných členských štátov opätovne vyhlásiť verejnú súťaž na predĺženie zmluvy o sieti SISNET, aby bola táto služba dostupná aj po novembri 2008. Rada však vykonala analýzu rizika, ktoré sa spája s každým verejným obstarávaním, a na základe nej požiadala Komisiu o predloženie návrhov právnych predpisov potrebných na to, aby mala k dispozícii alternatívne riešenie pre schengenské systémy. Rada požiadala Komisiu o predloženie návrhov čo najskôr, aby poskytla možnosť prechodu SIS 1+ zo siete SISNET na s-TESTA, zabezpečenú komunikačnú sieť podľa rámcovej dohody uzatvorenej Komisiou. 2. CIELE Vzhľadom na súvislosti tejto problematiky je všeobecným cieľom návrhu Komisie poskytnutie dočasného, núdzového riešenia pre kontinuitu operácií SIS po skončení platnosti aktuálnej zmluvy o sieti SISNET a do ukončenia prechodu na SIS II v prípade, že verejné obstarávanie Rady sa skončí bez uzatvorenia dohody alebo zmluvy o poskytovaní služieb pre prostredie SIS. Návrh Komisie by mal poskytnúť právny rámec na zabezpečenie financovania núdzového riešenia a jeho riadenia najmä v prípade, že bude financované zo všeobecného rozpočtu Európskej únie a riadené Komisiou, a mal by ďalej vymedziť právomoci Komisie, Rady, členských štátov a ostatných strán, ktoré konajú v ich zastúpení, pokiaľ ide o náklady na zavedenie a prevádzku núdzového riešenia a riadenie týchto činností. Okrem toho vzhľadom na rozhodujúci význam SIS pre schengenský priestor bez kontrol na vnútorných hraniciach by núdzové riešenie malo byť implementované a funkčné najneskôr od 13. novembra 2008, kedy sa skončí platnosť aktuálnej zmluvy o sieti SISNET. Núdzové riešenie by v konečnom dôsledku nemalo vyvolať zmenu politických priorít pre SIS II a malo by sa čo najmenej prelínať so SIS II, aby sa zabránilo tomu, že v rámci prechodu na SIS II vzniknú prieťahy alebo že dôjde k presmerovaniu zdrojov určených na projekt SIS II. 3. MOžNOSTI POLITIKY Možnosť č. 1: Status quo – Komisia nepredloží návrh právneho predpisu. Toto riešenie by znamenalo, že sa bude aj naďalej postupovať podľa platného rámca, v ktorom majú Rada a členské štáty výlučnú zodpovednosť za SIS. S cieľom uzatvoriť zmluvu o sieti SISNET, ktorá by zabezpečila jeho dostupnosť po 13. novembri 2008, zástupca generálneho tajomníka Rady pripraví a uverejní výzvu na predloženie ponúk vo forme verejnej súťaže, užšej súťaže alebo rokovacieho konania. V súlade s dohovorom o SIS budú zmluvu spoločne financovať členské štáty, ktoré sa zúčastňujú na SIS 1+. Komisia nemá v rámci tejto možnosti žiadne úlohy alebo zodpovednosť. Možnosť č. 2: Rada zavedie, prevádzkuje a riadi novú komunikačnú infraštruktúru pre SIS 1+ prostredníctvom osobitnej zmluvy s poskytovateľom s-TESTA, pričom financovanie poskytujú spoločne členské štáty. V rámci tejto možnosti Rada na účely SIS 1+ uzatvára na základe rámcovej dohody o s-TESTA osobitnú zmluvu, pričom členské štáty túto zmluvu financujú. Osobitnú zmluvu Rada uzatvorí v zastúpení Spoločenstva a členských štátov, ktoré sa zúčastňujú na SIS 1+. Možnosť č. 3: Rada zavedie, prevádzkuje a riadi novú komunikačnú infraštruktúru pre SIS 1+ prostredníctvom osobitnej zmluvy s poskytovateľom s-TESTA, pričom financovanie sa poskytuje zo všeobecného rozpočtu EÚ . Na zavedenie novej komunikačnej infraštruktúry pre SIS 1+ Komisia uzatvorí na základe rámcovej dohody o s-TESTA osobitnú zmluvu, ktorá bude poskytovať zabezpečenú transeurópsku komunikačnú platformu ako horizontálne opatrenie v rámci programu IDABC (zameraného na vzájomnú súčinnosť pri poskytovaní paneurópskych e-government služieb pre verejnú správu, podnikateľské subjekty a občanov). Za zavedenie, prevádzku a riadenie komunikačnej infraštruktúry bude preto zodpovedná Komisia a financovanie sa bude poskytovať zo všeobecného rozpočtu EÚ. Táto nová komunikačná infraštruktúra s-TESTA pre SIS 1+ sa nebude prelínať s komunikačnou infraštruktúrou s-TESTA pre SIS II. 4. HODNOTENIE VPLYVU A ANALÝZA RIZIKA Status quo (možnosť č. 1) je jednoznačne uprednostňovaným riešením. Toto riešenie je overené, efektívne z hľadiska nákladov, s presne vymedzeným právnym rámcom a jasnou štruktúrou riadenia. Úroveň rizika je nízka. V rámci možnosti č. 2 Rada zavedie, prevádzkuje a riadi novú komunikačnú štruktúru pre SIS 1+ prostredníctvom osobitnej zmluvy na účely SIS 1+ uzatvorenej na základe rámcovej dohody o s-TESTA, pričom členské štáty spoločne financujú túto osobitnú zmluvu z medzištátneho rozpočtu. Komisia nemá pri tomto riešení žiadnu zodpovednosť a vplyv na všeobecný rozpočet Európskej únie je nulový. Toto riešenie so sebou prináša riziko prieťahov pri technickej implementácii, ktoré sa podobajú rizikám v rámci možnosti 3. Okrem toho existuje veľmi vysoké riziko, že právny nástroj potrebný pre realizáciu možnosti č. 3 nebude nikdy prijatý, keďže právny servis Rady spochybňuje zákonnosť tejto možnosti, a Rada ju preto vylúčila. Vzhľadom na to je táto možnosť v praxi ťažko realizovateľná. Možnosť č. 3 – Komisia zavedie novú komunikačnú štruktúru pre SIS 1+ prostredníctvom osobitnej zmluvy s poskytovateľom s-TESTA, pričom financovanie sa poskytne zo všeobecného rozpočtu EÚ. Pri tomto riešení existuje veľmi vysoké riziko prieťahov v právnej aj technickej oblasti, ako aj riziko nejasností pri rozhodovaní. Táto možnosť má takisto negatívny dosah na prechod na SIS II. Jej implementácia si bude na Komisii a v členských štátoch vyžadovať presmerovanie ľudských a finančných zdrojov z projektu SIS II a oddiali začatie prevádzky, čo je v rozpore s absolútnou politickou prioritou pridelenou SIS II a súčasne sa tým ignorujú obrovské ľudské a finančné investície, ktoré už boli do SIS II vložené. V dôsledku toho by sa mohol prechod na SIS II oneskoriť prinajmenšom 6 mesiacov a Komisia by musela na rok 2009 navrhnúť nový mandát pre prechod na SIS II. Okrem toho sú pri tomto riešení výdavky zo všeobecný rozpočet Európskej únie neprimerané cieľom. Je veľmi pravdepodobné, že v dôsledku veľmi vysokých rizík spojených s možnosťou č. 3 nedôjde k dosiahnutiu cieľov, čo by malo veľmi negatívny dopad na všetky zúčastnené strany. 5. ODPORÚčANIE Hoci je možnosť č. 1 jednoznačne najlepším riešením a neprináša so sebou vážnejšie ťažkosti, s každým verejným obstarávaním sa spájajú riziká. Rada a Komisia sa zhodli na tom, že je nevyhnutné mať k dispozícii núdzové riešenie. Bez fungovania SIS a súvisiaceho systému na výmenu informácií SIRENE by bolo skutočne veľmi ťažké na akýkoľvek dlhý čas udržať priestor bez kontrol na vnútorných hraniciach. Ak by v dôsledku nedostupnosti komunikačnej siete došlo k dlhotrvajúcej nedostupnosti uvedených systémov, táto situácia by viedla k opätovnému zavedeniu kontrol na vnútorných hraniciach. Ak verejné obstarávanie vyhlásené zástupcom generálneho tajomníka Rady nepovedie k uzatvoreniu dohody alebo zmluvy o poskytovaní služieb pre prostredie SIS II, jediným zostávajúcim riešením je možnosť č. 3, keďže možnosť č. 2 Rada vylúčila a bude tak veľmi ťažké ju presadiť. Vzhľadom na uvedené sa odporúča, aby Komisia aj napriek nepriaznivému hodnoteniu vplyvu uskutočnila všetky potrebné prípravy na možnosť č. 3 pod podmienkou, že v nej navrhované riešenie sa začne realizovať až v prípade zlyhania možnosti č. 1, a po predchádzajúcom vyčerpaní všetkých možných spôsobov predĺženia zmluvy o sieti SISNET.